
Tesztelési hatás stresszhelyzetben

Életünk sorsdöntő pillanataiban, amikor legnagyobb jelentősége van emlékeink előhívásának, szinte kivétel nélkül stresszt élünk át: legyen az vizsga, állásinterjú, előadás vagy egy súlyos következménnyel járó beszélgetés, a kérdés ugyanaz marad. Mit kell ahhoz tennünk, hogy ezekben az igazán fontos helyzetekben maximalizálni tudjuk emlékeink előhívásának hatékonyságát? A jelen kutatás arra lett tervezve, hogy meghatározza a kezdeti tanulás feltételeinek hatását a tanult információ megtartására és transzferjére stresszes helyzetben.
Számos kísérletben bebizonyosodott, hogy a teszt alapú tanulás jobb megtartást eredményez egy korábban tanult anyagon egy azonos időtartamú újratanuláshoz képest (tesztelési hatás, Roediger és Karpicke, 2006), de kérdés, hogy ez vajon így van-e a társas nyomás által kikényszerített stresszhelyzetekben is. Tehát felmerül, hogy a tesztelési hatás hatékony tanulási módszer-e akkor is, ha az emlékeinket stresszes szituációban kell előhívnunk?
Ennek tesztelése érdekében vizsgálatunkban a kísérleti személyeinket stresszes és kontroll csoportokba soroltuk. Mindkét csoport 30 szuahéli-magyar szópárt tanult meg sima újratanulással (15-öt), és teszteléses módszerrel (15-öt). Egy héttel később a Trier Szociális Stressz Tesztet (TSST, Kirschbaum, Pirke és Hellhammer, 1993) használva a kísérleti személyek felét stresszes állapotba hoztuk, a másik csoport pedig a TSST feladataival megegyező - hasonló kognitív erőfeszítést igénylő de a stressztokozó faktorokat mellőző – feladatokat oldott meg. Ezután történt mindkét kondíciónál az egy héttel korábban tanult szópárok tesztelése. Elemzésünk során azt vizsgáltuk, hogy szignifikánsan befolyásolja-e az előhívott szavak számát a kontroll, illetve a stresszes feltételben a tanulási módszer.
Eredményeim szerint a kontroll csoportban a tesztelési hatás a szakirodalom korábbi eredményeivel párhuzamosan hatékony tanulási eszköz volt, stresszes esetben azonban nem volt előnye a sima tanulással szemben. Érdekes módon a sima tanulással tanult szavakat jobban, a teszteléssel tanult szavakat pedig rosszabbul hívták elő a stresszes csoportban a kontroll csoporttal összehasonlítva. Eredményeim szerint tehát a teszt alapú tanulás jótékony hatása eltűnik, ha az előhívás stresszes környetben történik.



